
INTERVIURI 


Un dialog cu violoncelistul 
Marin Cazacu 


Andra Apostu 


Întâlnirea cu 
renumitul violoncelist 
Marin Cazacu s-a 
realizat la început de 
vară când, deși toată 
lumea se pregătea de 
vacanță, acest lucru nu 
era posibil pentru 
domnia sa. 


Pentru Marin 
Cazacu violoncelistul, 
directorul general al 
Filarmonicii George 
Enescu, organizator al 
Festivalului „Enescu si 
muzica lumii”, coordonatorul ansamblurilor simfonice de tineret și 
părinte al formaţiei Violoncelissimo, activităţile sunt de neoprit. Domnia 
sa reușește să își îndeplinească cu excelență toate aceste îndatoriri pe 
care, de altfel, le iubește, ghidat de respectul pentru muzică în general și 
pentru muzica românească în special. 


Andra Apostu: Domnule Marin Cazacu, sunteți un mare iubitor al 
artei muzicale românești, cu siguranţă ati avut ocazii să rămâneţi pe alte 
meleaguri poate mai prietenoase, mai generoase, de ce ati ales să 
ramaneti dedicat României, artei și culturii românești? 

Marin Cazacu: Ati spus un lucru foarte adevărat: iubesc 
România, muzica românească, îmi iubesc familia, prietenii. Sentimentul 

de apartenenţă la o comunitate pe care o numesti acasă este extrem de 
important. În teza mea de doctorat am tratat un subiect din muzica 
românească, Concertele pentru violoncel și orchestră în creația 
românească, de la Constantin Dimitrescu la Pascal Bentoiu. Câteva 
dintre aceste lucrări mi-au fost dedicate iar eu m-am simţit totdeauna 
onorat și mai ales responsabil. Muzica românească are nevoie de 
interpreţi care să promoveze această muzică extrem de valoroasă. Dacă 
noi românii nu o punem în valoare așa cum trebuie atunci să nu ne 
așteptăm ca alţii din alte colţuri ale lumii s-o cunoască. 

În aproape toate concertele mele din afara ţării, am inclus în 
repertoriu o lucrare românească. Concertul nr. 1 de Anatol Vieru este o 
lucrare pe care am prezentat-o cam peste tot pe unde am fost, la Berlin, 
Strassbourg, Kiev, în multe colţuri ale lumii. Pascal Bentoiu mi-a dedicat 
ultimul său concert pentru violoncel și așa cum văd eu, această lucrare 
va fi din ce în ce mai cunoscută. Câteva dintre lucrările concertante 
pentru violoncel chiar merită atenţia internaţională și sunt convins că 
vor face „carieră” precum unele concerte din repertoriul clasic si 
romantic. Pentru că sunt valoroase, au ceva unic și unicitatea acestor 
lucrări se referă strict la spaţiul cultural în care au fost create, spațiul 
românesc. Păstrează în același timp acea conexiune extraordinară cu 
muzica universală, cum e cazul compozitorilor George Enescu, Anatol 
Vieru și Pascal Bentoiu, la ei mă refer în mod special, și la concertele lor 
pentru violoncel, poate cele mai de succes din literatura românească. 


A.A.: Așadar, această dorință de a rămâne in România este 
hrănită de faptul că aici vă simtiti acasă... 

M.C.: Sincer, dacă ar fi să mărturisesc ce sentimente mă încercau 
în momentele în care colegi de-ai mei părăseau România, eu nu mă 
simțeam deloc confortabil la gândul de a părăsi țara. Eu sunt născut într- 
un sat de lângă București, cu o mentalitate foarte puternic legată de... 
pământ. De fapt, ceea ce creează mentalitatea, legătura cu satul, cu 
oamenii simpli, te tine pe loc în sensul că nu te poţi îndepărta niciodată 
definitiv de acel spațiu. Mergeam foarte des acasă (acum părinţii mei nu 
mai trăiesc), unde m-am simţit mereu foarte bine. Sigur, Bucureștiul 
este orașul în care am evoluat și am avut cele mai mari succese, aici se 
petrec lucrurile importante dar sentimentul de acasă l-am avut mereu în 
curtea mea, în grădina mea, cu părinţii și rudele mele. 


A.A.: O manieră de promovare a artei muzicale românești este, 
la dumneavoastră, sub forma educației. Sunteţi profesor la 
Universitatea Naţională de Muzică din București și sunteți autorul 
multor proiecte realizate în interesul profesional al copiilor, al 

studenţilor, al tinerilor interpreți. Aţi înființat Orchestra Română de 
Tineret și vă întreb cum e lucrul cu muzicienii tineri, mai puţin 
experimentați în practica de ansamblu”? 

M.C.: E și greu dar și simplu în același timp, iar mie din postura 
mea de profesor mi-a fost ușor. Cunosc „interlocutorii”, mentalitatea 
lor. Este mult mai ușor să îi convingi să adopte concepte noi, actuale, de 
secol XXI, raportate la ce se întâmplă la nivel mondial decât pe alții care 
au deja o educație consolidată după alte criterii. De fapt, de aici a și 
pornit acest proiect, din dorinţa mea de a putea să intervin la 
schimbarea mentalitatii acestor tineri. Foarte pe scurt, am înfiinţat 
orchestrele de tineret cu gândul de a contribui la o educaţie 
complementară la ceea ce oferea statul român în privinţa creativităţii 
colective. O „vină” a sistemului de educaţie românească a fost că s-a 
insistat, mai ales în perioada comunismului dar și în perioada de după 
1989 pe educaţia excesiv de „solistică” și atunci am tras concluzia, 
cântând în postură de solist cu orchestrele simfonice din România, că 
foarte multe orchestre sunt alcătuite din muzicieni nefericiti și frustrati, 
că locul lor nu e acolo, fiind nepregatiti mental de a lucra alături de alte 
persoane; li se părea o cădere și o înjosire pentru că acesta a fost 
sistemul. De vină nu e numai școala ci și mentalitatea greșită a părinţilor 
și profesorilor, de a avea numai soliști precum Paganini, iar școlile să 
aibă doar copii de excepţie, ceea ce nu e posibil. 

Când am început acest proiect nu știam exact situaţia la nivel 
internaţional dar am înfiinţat această orchestră cu acest scop precis, de 
a-i pregăti pe acești tineri din timp, să iubească creativitatea colectivă, 
să iubească să cânte alături de alte persoane și să iubească această 
profesie din care vor trăi, de fapt! E foarte probabil ca un procent foarte 
mare dintre ei, mai bine de 70% să activeze în ansambluri profesioniste, 
o bună parte îndreptându-se și către domeniul pedagogiei. Ca profesor 
am tras această concluzie. Talentul cuiva se măsoară și prin capacitatea 
de a reuși să creeze alături de alte persoane, acolo e adevăratul talent. 
Nu e vorba ca în sport, de un atlet care aleargă singur ci e vorba de 
participarea afectivă la un act de creaţie, lucru care este foarte 
important. 


A.A.: Aţi integrat în orchestra de tineret și tineri care aveau deja 
un început promiţător de carieră solistică, cum s-au lăsat convinși? 

M.C.: Să vă dau câteva exemple. După ce am început lucrul cu 
prima orchestră de tineret, la categoria 18-26 de ani, mi-am dat seama 
că ei veneau total nepregatiti pentru acest tip de ansamblu, pentru că 
trebuiau să se subordoneze ca într-un cadru militar: ai un șef de partidă, 
ai un „general” care e dirijorul, ai rigori care sunt necesare. Din acest 


49 


Revista MUZICA Nr. 6 / 2023 


motiv, doi ani mai târziu am înființat o orchestră la o categorie mai mică 
de vârstă, 16-18 ani, Simfonietta. La concursurile la care am fost invitat 
în jurii am ascultat tineri extraordinari între 12-15 ani care cântau 
concerte extrem de dificile. Aduși în contextul unei orchestra, acești 
copii au descoperit bucuria de a-i cânta pe Mozart sau Haydn. Satisfactia 
a fost imensă văzându-i pe aceștia legând prietenii, descoperind marea 
muzică și lucrul împreună. Sigur, idealismul lor trebuie păstrat dar 
trebuie să ne gândim la viitorul lor, să îl clădim și să le deschidem toate 
porțile, să le arătăm toate posibilităţile. Orchestre de tineret există 
peste tot în lume, această cultură a pregătirii din timp al acestui tip de 
ansamblu se poate auzi în nivelul foarte înalt al orchestrelor din ţările 
unde tinerii au fost pregătiți de mici. Pe scurt, majoritatea membrilor 
din filarmonicile din Berlin, Viena, Amsterdam, Londra, au avut 
experienţe anterioare extraordinare în cadrul orchestrelor de tineret din 
țările respective. 

Se face orchestră și în liceu și în universitate dar ce am propus eu 
și echipa mea a fost ca acești tineri să fie selectaţi la nivel naţional, să 
fie, așadar, cei mai buni din ţară, cu un nivel relativ egal ca tehnică 
instrumentală și putere de înțelegere a muzicii. Îmi amintesc prima 
deplasare internațională, în 2012, când am participat (orchestra fiind 
înființată în 2008, deci după patru ani) la Festivalul Young Euro Classic 
de la Berlin alături de cele mai bune orchestre de tineret din întreaga 
lume. Reacţia criticii germane dar și a publicului german a fost atât de 
bună încât am fost imediat asimilați orchestrelor europene profesioniste 
de top. Succesul se datorează maestrului Cristian Mandeal care a lucrat 
cu ei dar și profesorilor care i-au pregătit pe grupe de instrumente. S-a 
lucrat pe compartimente, cu muzicieni care activează și acum în poziţii 
de concert-maestri sau șefi de partidă la orchestre europene de 
prestigiu, unii dintre ei români de origine care au fost educați în sistemul 
românesc din punct de vedere muzical dar care și-au împlinit cariera în 
mari orchestre ale lumii — Liviu Prunaru concert maestru la Amsterdam, 
Marius Nichiteanu (care nu mai e din păcate printre noi), prim violist al 
orchestrei din Hamburg, Dorin Marc, prim contrabasist al Filarmonicii 
din Munchen, după aceea am adus primul trombonist de la Hamburg, 
primul trompetist din Olanda, primul oboist de la Scala din Milano, 
totdeauna muzicieni care să le împărtășească dragostea pentru cântul în 
ansamblu. 


A.A.: L-aţi convins pe dirijorul Cristian Mandeal, un mare 
maestru, să lucreze cu acești tineri. Cum a fost începutul acestui drum? 

M.C.: A fost foarte ușor, îmi amintesc când i-am făcut această 
ofertă în 2008, l-am întrebat dacă ar dori și dacă ar fi disponibil să 

dirijeze o orchestră de tineri din întreaga Românie si să îi învețe cum se 
cântă o simfonie de Beethoven și una de Mendelssohn. După acele 
prime zece zile de lucru petrecute la Sinaia, îmi aduc aminte că 
orchestra suna senzațional. Pe lângă faptul că acești tineri erau foarte 
buni din punct de vedere ethnic, au fost foarte deschiși în a învăţa toate 
detaliile și lucrurile de rafinament pe care maestrul le propunea. Era o 
liniște deosebită la repetiţii, iar maestrul Mandeal este un adevărat 
formator de orchestră. 


A.A.: Deși lucrul cu o orchestra a cărei componenţă se schimbă 
constant nu pare un lucru lesne de făcut... 

M.C.: Da, dar acesta este scopul, ca atunci când ei, după o 
anumită vârstă, se angajează în orchestre profesioniste, orchestrele să 
beneficieze de nivelul ridicat al unei generaţii cu o mentalitate diferită, o 
generaţie care iubește ideea de orchestră cu entuziasm, ceea ce este 
foarte important. De fapt asta a și fost combinaţia „câștigătoare”, să 
aduci un mare maestru cum este Cristian Mandeal alături de 
entuziasmul și pasiunea acestor tineri iar rezultatul este o comuniune 
artistică deosebită. 


A.A.: Am regăsit în motto-ul orchestrei expresia Spirit enescian și 
tradiție europeană. Două paliere diferite temporal dar și conceptual, 
tradiţie și modernitate. 

M.C.: Chiar eu am gândit acest motto. În 2008 am câștigat un 
proiect la AFCN, de unde am obţinut o primă finanţare pentru realizarea 
acestei idei. Spirit enescian, pentru că omul și artistul Enescu ne 
reprezintă pe noi în lume, fiind muzicianul pentru care nu avem cuvinte 
să îi mulțumim că a existat și există prin muzica sa pentru noi. În plus, eu 
personal mă simt deosebit de atras și onorat de a face ceva în 
continuarea a ceea ce a făcut George Enescu. Profesorul meu de 
violoncel, Serafim Antropov, a cântat alături de Enescu și a fost spijinit 
de acesta ani de zile. Știu așa multe din viața personală a lui Enescu din 
relatările maestrului meu, Serafim Antropov, încât am avut sentimentul 
că am trăit alături de el... Enescu era un om altruist, iubitor de tara si 
care ar fi făcut absolut orice pentru lumea muzicală românească. A fost 
un model de artist complet care s-a dăruit artei și țării sale. lar tradiţia 
europeană, fata de care noi am fost relativi închiși până în 1989, este 
construită pe alte paliere și cu altă perspectivă pentru viitor. Tradiţia 
europeană se referă la raportarea și racordarea la ce se întâmplă la nivel 
internaţional și este esenţială pentru evoluţia noastră. lată, cele două 
elemente au dus la reușita acestui proiect care merită să existe, să fie 
sprijinit de statul român și de toți cei care realizează că tinerii noștri au 

nevoie să fie pregătiţi la cel mai înalt nivel pentru profesia din care vor 
trăi. 


A.A.: Cum îi imprieteniti pe tineri cu muzica românească, în 
special cu cea contemporană? 

M.C.: Cât am condus Centrul Naţional de Artă Tinerimea 
Română, dar și înainte, când orchestra de tineret nu făcea parte dintr-o 
instituţie publică, când funcţiona ca un proiect independent, în toate 
aparițiile noastre la nivel internaţional a existat cel puţin o lucrare de 
muzică românească. Mi s-a părut o datorie de onoare a noastră, a 
tinerilor noștri să reprezinte muzica și cultura românească în lume. 
Plecând de la acest concept de a reprezenta o cultură sub toate 
aspectele ei, și de la ideea de creativitate interpretativă pe care reușeau 
să o arate la cel mai înalt nivel în fata publicului, am reușit apropierea de 
muzica românească. 

Exista, până în 1989, o obligativitate a repertoriului românesc cu 
scopul de a impulsiona scrierea de piese authtone, unele dintre lucrări 
fiind fără valoare pentru că nu se făcea o selecţie calitativă. Faptul 
acesta a creat o repulsie față de muzica românească după Revoluţie, 
multi manageri sau dirijori au refuzat să mai alcătuiască programe de 
muzică românească, un lucru nedrept. Între timp lucrurile s-au decantat, 
s-au selectat, valoarea rămâne valoare, știm foarte bine. Și Vivaldi sau 
Bach s-au remarcat mult mai târziu. 

Acum, la distanță de peste trei decenii de la Revoluţie, de la 
momentul în care s-a schimbat acest traseu al României, deja observ o 
întoarcere la aprecierea valorilor muzicale românești, ceea ce este 
foarte important. 


A.A.: Ce alţi factori mai pot contribui la o promovare justă a 
valorilor muzicale românești? Poate o vizibilitate mai mare a lucrărilor 
valoroase? 

M.C.: Foarte mult contează existenţa festivalurilor de muzică 
contemporană românească dar și interpreţii interesaţi de muzica 
actuală. Îmi aduc aminte că în 1799, violoncelistul Luigi Boccherini, 
întrebat de un critic muzical francez ce părere are despre legătura dintre 
compozitor și interpret, a răspuns (citez din memorie): „Compozitorii nu 
pot obţine nimic fără interpreţi dar și interpreţii, ca să reușească, 
trebuie să pătrundă în mintea și sufletul compozitorului pentru a 
înţelege și a exprima tot ceea ce a compus acel muzician”. De aceea, 
cred că și astăzi compozitorii trebuie să se apropie de interpreţi, sigur, 
unii au deja o afinitate pentru unii interpreţi, ceea ce este foarte natural 

și bine, dar și interpreţii trebuie să își asume acest proces cu două 
sensuri al înţelegerii unei lucrări muzicale. 


A.A.: După mai bine de un deceniu dedicat orchestrelor de 
tineret, 15 ani mai precis, ati venit la Filarmonica George Enescu în 
postura de manager, pentru că în cadrul orchestrei existati din 1979. Aș 
vrea să ne impartasiti cum funcţionează acest tip de management, 
bipolar/bicefalic, cum este numit în literatura de specialitate, în care 
managerul are și pregătire artistică. 

M.C.: Mă feresc deseori să folosesc cuvântul manager deși și 
directorul general face cam același lucru, cu alte cuvinte organizează 
partea administrativă dar cunoaște foarte bine și partea artistică pentru 
că suntem o instituţie artistică înainte de toate. Cu cele două 
ansambluri, orchestra simfonică si corul, activitatea se bazează 
preponderent pe susţinerea de concerte și recitaluri de muzică clasică. 

Recunosc că și experienţa organizării orchestrelor de tineret mi-a 
fost utilă, am descoperit foarte repede ce înseamnă să ai aceeași 
gândire, ce înseamnă să fii prieten cu colegul tău, ce înseamnă pentru 
un director să aibă înţelegere fata de un muzician. Eu provin din acel 
mediu, cunosc bine limitele și calităţile tuturor, îi pot aprecia individual 
dar și colectiv iar adevărul este că într-o instituţie de genul acesta, 
muzicienii angajaţi reușesc și cu sprijinul administraţiei și al conducerii, 
iar încrederea, propunerile repertoriale și o stagiune bine făcută le oferă 
șansa de a se exprima la nivelul cel mai ridicat. Și același lucru este 
valabil și pentru conducere. Trebuie să respecte munca tuturor și să le 
creeze condiţiile optime pentru desfășurarea activităților lor. 


A.A.: Sunteţi autorul unei iniţiative curajoase și demne de laudă: 
ati ales doi compozitori tineri, Andrei Petrache si Sebastian Androne- 
Nakanishi și le-aţi comandat lucrări pentru Orchestra și corul Filarmonicii 
George Enescu, lucrări care au avut un succes enorm în actuala 
stagiune! 

M.C.: Muzica românească nu trebuie să lipsească, această idee o 
voi continua și în stagiunile următoare. Și eu am fost foarte încântat de 
reușita acestor două proiecte, acești doi tineri merită atenţia noastră. 
Sigur, Sebastian Androne-Nakanishi este deja în lumina reflectoarelor de 
ceva vreme (câștigător al Concursului George Enescu și al multor altor 
premii prestigioase). Andrei Petrache este la început de carieră dar e 
foarte promiţător, și mai urmează doi tineri în stagiunea următoare. Eu 
nu doar că iubesc muzica românească dar o și onorez și socotesc că este 
datoria directorilor de instituții muzicale de a o programa în cadrul 
stagiunilor de concerte iar timpul va decide dacă ea rămâne în conștiința 

publicului sau nu. Știm că publicul iubește mult anumite repertorii dar 
rolul nostru este să oferim spre cunoaștere și lucrări compuse în 
contemporaneitate. Sunt tendințe componistice care reflectă nivelul la 
care noi am ajuns să gândim și să trăim prin muzica clasică. Muzica 
contemporană ne reprezintă pe noi cu gândurile, sentimentele, fericirile 
și nefericirile noastre. 


A.A.: În această scurtă perioadă de când ati preluat conducerea 
Filarmonicii, am observat o mai mare apropiere a instituţiei fata de 
public, pe de o parte dorinţa acestuia de a veni la multe concerte dar și 
dorinţa instituției de a răspunde la nevoile și, de ce nu, plăcerile 
muzicale ale acestuia. Aţi înființat Athaeneum Summer Festival care 
prelungește activitatea instituţiei și pe perioada verii, deci vacanţa nu 
mai „rupe” publicul de Filarmonică. Cum s-a născut această idee? 

M.C.: Am ajuns aici în luna aprilie și deja la sfârșitul lunii iunie și 
începutul lunii iulie am avut prima ediție a acestui festival. Scopul a fost 
să promovez ansamblurile instituţiei noastre și acela de a asocia 
Filarmonica George Enescu cu clădirea Ateneului Român, de aceea se 
numește Athenaeum Summer Festival. Până acum câţiva ani, Ateneul 
Român nici nu se vizita. Între timp el poate fi vizitat. Foarte multă lume, 
inclusiv bucureșteni, nu au pătruns în această clădire, crezând că tot 
ceea ce se întâmplă în Ateneu nu este pentru ei. De aceea am fondat 
acest festival cu gândul de a asocia aceste două branduri mari ale 
României și de a apropia publicul necunoscător de muzică clasică de 
această instituție. Programele pe care le-am propus în prima ediţie 
alături de cele de anul acesta sunt deschise publicului larg, cu repertorii 
accesibile, prietenoase, ne-am deschis chiar și către jazz — am avut două 
concerte memorabile cu cea mai importantă formaţie de jazz la nivel 
mondial, Jazz at Lincoln Center Orchestra cu Wynton Marsalis la 
trompetă. 


A.A.: Tindeti către o forma de turism cultural, fenomen ce se 
creează în special în jurul Festivalului Internaţional George Enescu? 

M.C.: Sigur, vin oameni și din străinătate, la ultima ediţie am avut 
numeroși spectatori din Bulgaria și Serbia. În cadrul stagiunii avem 
cumpărători de bilete din alte tari, unii ocazionali in România dar știu cu 
siguranţă că unii vin special să asculte un anumit artist. Acest lucru se 
întâmplă la nivel internaţional. Ne bucurăm că și Bucureștiul, Ateneul 
Român, Filarmonica George Enescu, au devenit atractive pentru noi 
categorii de public. 

A.A.: Implicati membrii orchestrei și în diverse formule camerale. 
E o formă de dinamizare a formaţiei simfonice mari? 

M.C.: Majoritatea muzicienilor din cor și orchestră participă la 
concerte educative iar în afară de Clasic e Fantastic, realizat împreună 
cu „Asociaţia Clasic e Fantastic”, mi s-a părut firesc să avem concerte 
educative pentru categorii mai mari de vârstă chiar și pentru categoriile 
“bunici cu nepoți”, “părinţi cu copii” etc. Programul Muzica pe înțelesul 
tuturor este gândit pentru a populariza muzica clasică într-un limbaj 
accesibil și atrăgător, cu participarea ansamblurilor din cadrul orchestrei 
și a corului. 

Și mai e ceva, în cadrul unei orchestre simfonice trebuie să existe 
ansambluri camerale multiple. E un lucru absolut firesc la nivel 
internaţional: în cadrul filarmonicilor din Viena, Berlin, Amsterdam, 
Londra, toți membrii orchestrelor au activități individuale sau camerale. 
Astfel își păstrează și cultivă dragostea și pasiunea pentru muzică 
cântând în ansambluri de dimensiuni mai mici, camerale, unde 
repertoriul este incredibil de mare și de descoperit în continuare, iar 
bucuria de a fi 3 sau 100 de persoane pe scenă e la fel de mare. Dar 
acest lucru le păstrează acea bucurie de a descoperi lucruri noi și de a 
relationa altfel cu publicul. Eu mă bucur că am avut o deschidere 
extraordinară din partea membrilor ambelor ansambluri ale filarmonicii 
și că aceste manifestări vor continua și în viitor. 


A.A.: Cât de mult este implicată Filarmonica în festivalul George 
Enescu din acestan? 

M.C.: În fiecare ediţie, orchestra și corul Filarmonicii au fost 
invitate în câteva producţii speciale. Anul acesta, Orchestra Simfonică a 
Filarmonicii George Enescu a cântat în concertul de deschidere și 
participă și corul la patru proiecte fiecare, printre care Vox Maris și 
Simfonia a Ill-a de George Enescu dar și opere ca Billy Budd de Benjamin 
Britten și Le Grand Macabre de Gyorgy Ligeti, un repertoriu foarte 
interesant si dificil, deopotriva. 


A.A.: Un alt proiect drag dumneavoastra este Violoncelissimo. 
Cum functioneaza acest ansamblu inedit din multe puncte de vedere: 
aspect vizual, limbaj, expresie muzicala? 

M.C.: Întâi vreau să va mentionez faptul că de când predau la 
UNMB (1992), am început să cânt alături de studenţii mei. Mi s-a părut 
mereu firesc ca talentul cuiva să se dezvolte natural creând alături de 
alte persoane. Cu strudentii mei am depășit faza de a cânta doar genul 
muzicii clasice, am ajuns la jazz, rock, folclor și divertisment. 

Un concert Violoncelissimo nu este doar o simplă reprezentaţie 
în care aduni 100 de violoncele. Este vorba de seri speciale în care 
sentimente umane sunt deasupra faptului că suntem muzicieni: 
prietenia, unitatea, dragostea pentru instrument, dragostea pentru cei 
din jur, dăruirea pe care o avem pentru publicul nostru. Noi ne iubim 
instrumentul, dorim să-l prezentăm și altora, dar mai dorim să arătăm că 
suntem o breaslă unită, că facem asta pentru a ne susține unii pe alții, a 
ne susține muzica pe care o cântăm, de a ne crea o punte între noi si 
iubitorii de muzică indiferent de mediul din care provin. 


A.A.: E o adevărată energie acolo, în ansamblu! 

M.C.: Lumea cântă cu bucurie și cu mare, mare pasiune. În 
ultimul proiect în care, de fapt, am fost 104 violonceliști pe scenă, au 
fost prezenţi violonceliști din București, lași, Timișoara, Cluj, Brașov, 
Sibiu, Ploiești, Pitești, Bacău... sper să nu uit pe nimeni. Să știți că 
această relaţie pe care o am cu foștii mei studenţi este moștenită de la 
profesorii mei. Prima mea experienţă de a cânta alături de alţi colegi a 
fost când eram student și am cântat într-un ansamblu de 12 violoncele, 
primul era profesorul meu, eu eram ultimul, eram cel mai tânăr. Și îmi 
amintesc si acum bucuria de apartenenţă la acel grup în care toţi 
iubeam ce făceam, ne bucuram din plin de muzică. Poate părea 
monoton într-un fel să vezi pe scenă mai multe instrumente de același 
fel, dar violoncelul poate reda lucruri deosebite și ai senzaţia că asculti o 
întreagă orchestră simfonică. 


A.A.: Încă un efort al dumneavoastră este Festivalul Enescu și 
muzica lumii. Ati trudit din greu pentru acest festival, încă din 1999, ati 
căutat finanţări, sprijin, cum a rezistat această idee? 

M.C.: George Enescu s-a născut pe 19 august și tocmai la această 
dată toată lumea era plecată în vacanţă iar momentul trecea oarecum 
neobservat. Noi îi datorăm atât de mult acestui om, acestui artist, nu 
putem lăsa să treacă ziua oricum, de aceea mi s-a părut firesc să o 
marcăm și nu oriunde ci acolo unde Enescu și-a construit o casă, unde a 
fost apreciat și susținut de familia regală și unde a sprijinit generaţii de 
tineri muzicieni, la Sinaia. Festivalul are loc în fiecare lună august și 
include această dată. Am pornit în 1999 cu 4-5 seri de recitaluri în casa 
lui George Enescu, care devenise deja muzeu. Erau seri extraordinare, la 
care au participat artiști importanţi, pentru că George Enescu merita să 
ne amintim cât de mult a însemnat pentru noi. 

Festivalul a crescut și un moment cheie s-a petrecut opt ani mai 
târziu, când am înfiinţat Orchestrele de tineret. Pe lângă artiștii 
consacraţi care participau în acest festival cu formaţii camerale, o bună 

parte din programele și proiectele festivalului se refereau la tineri, la 
încurajarea și sprijinirea lor, la promovarea și educarea lor. Pentru că, în 
paralel cu festivalul, se desfășoară o adevărată școală de vară la Sinaia, 
unde orchestrele de tineret, pe categorii de vârstă, au proiectele lor de 
educaţie și un concert final pe care îl prezintă publicului. Nu sunt doar 
localnici, foarte multi sunt turiști care fie au case în Sinaia, fie vin în 
vacanţă, pe care o programează special în luna august pentru a asista la 
concertele festivalului. 

Și când ne gândim la muzica lumii, ca să fie clar pentru toţi, se 
cântă muzică clasică, muzică de George Enescu și muzică românească, 
dar se cântă muzică și din alte parti ale globului precum muzica de jazz, 
muzică de film în spaţii deschise, muzică sacră la Biserica Catolică. Am 
constatat că e un proiect care le-a deschis unor tineri mintea și sufletul 
și pentru alte genuri de muzică. Până la urmă, nu toţi vor rămâne într-o 
orchestră academică, vor cânta și alte lucruri. 


A.A.: De ce faceţi toate aceste lucruri? De unde vine impulsul, 
energia? 

M.C.: Toată viata educam și suntem educați la rândul nostru, la 
final vom trage concluziile potrivite. Trebuie doar să fii pregătit să 
accepti minusurile pe care încă le mai ai, să ti le asumi și să iti 
imbunatatesti nivelul. lar cei care au aceasta bucurie nu se vor opri din a 
învăţa niciodată. 


A.A.: Cum vedeţi școala românească după atâţia ani la catedră și 
multi ani în practica de educaţie informală pe care o desfasurati prin 
orchestrele de tineret? 

M.C.: Sunt progrese. Am observat că este un nivel bun, cel puţin 
la instrumentul meu. Remarc cu tristeţe că unele instrumente sunt în 
criză. Mă refer la contrabas, corn, trombon, fagot, trompetă și altele. 
Aici trebuie insistat de către școlile și liceele de muzică, să facă în așa fel 
încât să nu educe doar pianiști, violoniști, clarinetiști și flautiști, care 
sunt majoritari, ci să acorde atenţie și altor instrumente necesare unor 
orchestre simfonice. Mai ales pentru a le oferi acestor tineri șanse reale 
de a trăi din muzică. În România nu am avut o tradiţie în a folosi 
instrumentele de suflat la adevăratul lor potenţial, au fost mereu 
desconsiderate în raport cu pianul și vioara. Dar consider că merită toată 
atenţia noastră. 


A.A.: Care este proiectul dumneavoastră de suflet? 
M.C.: MUZICA, sub orice formă ar fi ea, Violoncelissimo, 
Filarmonica, ce cânt eu... tot! 

Andra Apostu 


A dialogue with cellist Marin Cazacu 


The meeting with the renowned cellist Marin Cazacu took place at the 
beginning of the summer when, although everyone was preparing for 
their holidays, it was not the case for him. For Marin Cazacu the cellist, 
general director of the George Enescu Philharmonic, organiser of the 
"Enescu and World Music" Festival, coordinator of the youth symphony 
orchestras and father of the Violoncelissimo ensemble, activities are 
unstoppable. He succeeds in fulfilling with excellence all these duties, 
which he loves, guided by his respect for music in general and Romanian 
music in particular. 

